ชัดเจน! BGRIM เคาะราคา IPO ที่ 16 บ./หุ้น จ่อเทรด SET 19 ก.ค.นี้
ชัดเจน! “บี.กริม เพาเวอร์" หรือ BGRIM ผู้ดำเนินธุรกิจโดยการถือหุ้นในบริษัทอื่นที่ประกอบธุรกิจหลักด้านการผลิตและขายไฟฟ้า ไอน้ำ และธุรกิจที่เกี่ยวข้อง ทั้งใน-ตปท.เคาะราคา IPO ที่ 16 บ./หุ้น จ่อเทรด SET 19 ก.ค.นี้ โดยมี บล.ภัทร, บล.กสิกรไทย และบล.บัวหลวง เป็นที่ปรึกษาทางการเงิน
7 ก.ค. 2560

นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า บริษัทฯเคาะราคาเสนอขายสุดท้ายสำหรับหุ้นสามัญเพิ่มทุนที่เสนอขายต่อประชาชนทั่วไปเป็นครั้งแรก (IPO) ที่ 16 บาท/หุ้น โดยคาดว่าหุ้น BGRIM จะเริ่มซื้อขายบนตลาดหลักทรัพย์ (SET) วันแรก ภายใต้หมวดอุตสาหกรรมพลังงานและสาธารณูปโภค ในวันที่ 19 ก.ค. 60 โดยมี บล.ภัทร, บล.กสิกรไทย และบล.บัวหลวง เป็นที่ปรึกษาทางการเงิน
โดยหุ้นการเสนอขาย IPO ของ BGRIM ให้กับนักลงทุนในช่วงที่ผ่านมา ถือว่าได้รับการตอบรับที่ดีจากนักลงทุนสถาบันที่มีชื่อเสียงทั้งในและต่างประเทศ ซึ่งสะท้อนความเชื่อมั่นของนักลงทุนที่มีต่อบริษัท และศักยภาพของบริษัทในการขยายธุรกิจและความแข็งแกร่งในอุตสาหกรรมผลิตไฟฟ้าในระดับภูมิภาค ทำให้บริษัทมองว่าราคาขายสุดท้ายที่ 16 บาท/หุ้น เป็นราคาที่เหมาะสม เมื่อคำนึงถึงคุณภาพของนักลงทุนสถาบันที่แสดงความสนใจจองซื้อ ประกอบกับภาวะของตลาดหลักทรัพย์และเสถียรภาพของราคาหุ้นหลังจากการจดทะเบียนใน SET
สำหรับนักลงทุนทั่วไปที่ทำการจองซื้อเข้ามาที่ราคา 16.50 บาท/หุ้น ผู้จัดจำหน่ายและรับประกันการจัดจำหน่าย จะดำเนินการคืนเงินส่วนต่างให่แก่ผู้จองซื้อทุกคนตามวิธีการที่ระบุไว้ในหนังสือชี้ชวน
“บี.กริม เพาเวอร์ ขอบคุณนักลงทุนทุกท่านที่ได้ให้ความเชื่อมั่นในบริษัท เราจะมุ่งหน้าพัฒนาโครงการโรงไฟฟ้าให้แล้วเสร็จตามกำหนด และเดินหน้าขยายธุรกิจโดยการเพิ่มกำลังการผลิตไฟฟ้าของกลุ่มบริษัทอย่างต่อเนื่องทั้งในและต่างประเทศ” นางปรียนาถ กล่าว
 